Myntrok tref Vrystaatse leerder(Foto: Anja van der Merwe, Maroela Media) Die Vrystaatse departement van onderwys het sy hartseer uitgespreek oor ’n leerder in Jagersfontein wat Donderdag deur ’n mynvragmotor getref is. Volgens Howard Ndaba, woordvoerder van die departement, was die leerder in gr. 5 by Boaramelo Primary School. “Die leerder en vier ander seuns het glo by Valley, bekend as Vlei, gespeel waar mynwerkers besig was met opruimingswerk ná die onlangse slikdamramp. Die vier het na bewering op en af van die vragmotor gespring. Die leerder het van die voertuig afgeval en is deur die vragmotor getref,” sê Ndaba. “Die leerder is op slag dood.” Volgens Ndaba het die voorval Donderdag omstreeks 13:00 plaasgevind. “Die departement wil sy innige medelye met die leerder se familie, onderwysers en mede-leerders betuig. Die departement gaan die nodige beradingsdienste vir hulle reël.” Die departement sal ook saam met die polisie werk om die voorval te ondersoek. ’n Slikdam se wal het verlede maand in Jagersfontein gebreek en groot verwoesting op dié myndorp gesaai. Honderde mense is weens die ramp dakloos gelaat.